Նիստի առաջին հարցը զեկուցեց համայնքապետարանի աշխատակազմի քարտուղար՝ Ռոբերտ Դանիելյանը: Հարցը հետեւյալն էր՝ համայնքում իրականացված իրավական և մասնագիտական հսկողության արդյունքները ավագանին պետք է ի գիտություն ընդուներ եւ քայլեր ձեռնարկվեր խախտումները եւ թերությունները վերացնելու ուղղությամբ, եւ այդ պետք է հաստատվեր մինչեւ սեպտեմբերի 7-ը: Ավագանու անդամները համաձայն չէին օրակարգի հարցի հետ: «Բոլորդ գիտեիք, որ մարզպետարանը վարչական վերահսկողություն է իրականացնում քաղաքապետարանում: Այդ ընթացքում արձանագրվել են խախտումներ տարբեր ոլորտներում: Այս պահին կա ակտ, ի վերջո օրակարգի մեջ ընդգրկված հարցը բխեցրել ենք այդ ակտից: Հիմա էստեղ քննարկել, ես մեղավոր չեմ, ինքն է մեղավոր կամ մարզպետարանը․ ինչու՞ էսքան ժամանակ այդ խախտումը չի արձանագրել, դա իմ խնդիրը չի: Ես պատասխանատու եմ հուլիսի 10-ից հետո՝ քաղաքապետարանում գործունեության համար: Ուզում եք դեմ քվեարկել, դեմ քվերակեք»,-ասաց քաղաքապետի ժ/պ Լիլիթ Ստեփանյանը: